DA Den Europæiske Unions Tidende CE 88/169

(2004/C 88 E/0177)

SKRIFTLIG FORESPØRGSEL E-0143/04

af José Ribeiro e Castro (UEN) til Kommissionen

(26. januar 2004)

Om: Ulovlig handel med menneskelige organer — Mozambique

Der er sket en ny udvikling i denne sag, som jeg for nylig stillede en forespørgsel om til Kommissionen og Rådet. Bl.a. har Republikken Mozambiques offentlige anklager, Joaquim Madeira, meddelt pressen, at der rent faktisk foregår ulovlig handel med menneskelige organer. For nogle dage siden bekræftede han nemlig over for den portugisiske radio RDP-África, at formanden for Menneskerettighedsligaen havde indgivet klage til anklagemyndigheden, efter at den brasilianske missionær Elilda dos Santos havde berettet om otte tilfælde, hvor der blev udtaget organer fra børn i Nampula. Efterforskningsholdet fra den mozambiquiske anklagemyndighed er i færd med at efterforske de påtalte forhold i provinserne Manica, Maputo og Nampula og har allerede afhørt nogle vidner. Samtidig meddelte han, at dette foruroligende og særdeles alvorlige fænomen også forekom i andre afrikanske lande.

Den 14. januar gav nyhedsoplæseren ved den portugisiske public service tv-kanal (RTP 1) en indgående redegørelse for disse forhold i Mozambique, som bekræftede de forskellige klager og illustrerede de åbenlyse uoverensstemmelser mellem det lokale politi (som benægter) og anklagemyndigheden (der bekræfter såvel de faktiske forhold som processerne).

I et andet interview med Televisao de Mocambique (TVM) har den offentlige anklager efter sigende opfordret det mozambiquiske samfund til at stå sammen om bekæmpelsen af denne forbrydelse. I den centrale mozambiquiske provins Manica har man allerede tilbageholdt tre personer, der er anklaget for ulovlig handel med organer, og et udenlandsk ægtepar, der er tiltalt for forsøg på bortførelse af mindreårige med henblik på udtagning af organer. Parret er nu under husarrest i Nampula. Den brasilianske missionær, der som den første påtalte denne handel og bor i et kloster i Nampula, som modtager fattige og forældreløse børn, mener, at noget tyder på, at flere børn er døde de seneste måneder som følge af udtagning af organer.

I forlængelse af min tidligere forespørgsel (E-0072/04) bedes Kommissionen besvare følgende spørgsmål:

— Er der allerede rettet henvendelse herom til de mozambiquiske myndigheder? Er der igangsat nogen aktioner med blik på støtte, bistand eller politisamarbejde?

— Råder den over oplysninger om eventuel ulovlig handel med menneskelige organer fra andre lande i Afrika?

— Med henblik på bekæmpelse af denne makabre handel er den da rede til at yde Mozambique og andre lande, der anmoder om, støtte, ikke alene i form af nødhjælp, men også i form af information og uddannelse for såvel myndighederne som de dele af civilsamfundet, der konfronteres med denne vederstyggelige form for forbrydelse?

Samlet svar

afgivet på Kommissionens vegne af Poul Nielson

på skriftlige forespørgsler E-0072/04 og E-0143/04

(19. marts 2004)

Kommissionen er helt enig med det ærede medlem i, at den ulovlige handel i Mozambique med menneskeorganer, især børns, er ganske forfærdelig.

Kommissionen er via sin delegation i Maputo fuldt ud klar over, at situationen er meget alvorlig, og den har derfor allerede rettet henvendelse til republikkens rigsadvokat. Rigsadvokaten har, som anført i det ærede medlems skriftlige forespørgsel, bekræftet, at en sag var anmeldt i Nampula, og at der er sat en undersøgelse i gang ikke bare i dette område, men også i andre dele af landet. Rigsadvokaten har indtil videre ikke udtrykt behov for yderligere bistand fra Kommissionen eller andre donorer.

Lederen af EU's udsendinge og EU-delegationen har drøftet disse sager, og spørgsmålet vil blive rejst i forbindelse med EU's og Mozambiques politiske dialog.

Mozambique har modtaget støtte til retssystemet (strategisk planlægning, adgang til domstolsprøvelse, menneskerettigheder, fængselsreformer, juridisk uddannelse, civilretten i Maputo og politiet i Mozambique) af EU (Danmark, Irland, Portugal, Spanien, Italien og Nederlandene), Norge, FN's udviklingsprogram (UNDP) og De Forenede Staters agentur for international udvikling (USAID).

Der er som led i EU's og Mozambiques landestrategipapir afsat støtte til denne sektor, og Kommissionen behandler i øjeblikket godkendelsen af et program på 10,0 mio. EUR. Strategien i dette program er at komplementere de øvrige donorers aktiviteter og med udgangspunkt i, at strafferetlige problemer skal løses ved at gå systematisk til værks, retter programmet sig mod alle led i »strafferetskæden«: kriminalpolitiet, statsadvokaten, domstolene, fængselsvæsenet, forsvarerne og civilsamfundet, som spiller en vigtig rolle i det kriminalforebyggende arbejde (gennem aktiviteter i lokalsamfundet) og kampen mod overtrædelse af menneskerettighederne. Det andet vigtige indsatsområde er decentralisering, hvorved man forsøger at udligne geografiske skævheder og forbedre adgangen til domstolsprøvelse især på distrikts- og lokalplan. Strategien er baseret på et princip om at sikre rettigheder og ydelser. Selve programmet fokuserer på politiske målsætninger, som de forskellige og uafhængige institutioner skal nå til enighed om. Programaktiviteterne omfatter støtte til institutioner, forskning i alternative løsninger til fængsler, medier og oplysningskampagner, forskning og undersøgelser, uddannelse, oprettelse af fonde specifikt til fordel for menneskerettigheder, rehabilitering og levering af udstyr.

Med hensyn til situationen inden for EU er der blevet vedtaget en række foranstaltninger, som har til formål at forbedre samarbejdet mellem medlemsstaternes politistyrker og toldadministrationer og styrke de ydre grænser. For så vidt angår ulovlig handel med menneskeorganer forelagde Grækenland i februar 2003 et initiativ til vedtagelse i Rådet af en rammeafgørelse om forebyggelse og kontrol med ulovlig handel med menneskelige organer og menneskeligt væv. Formålet med forslaget er at fastlægge, hvilke gerninger der skal være strafbare i alle medlemsstater, og hvilken minimumstraf der skal gælde for disse lovovertrædelser. Kommissionen bifaldt principielt forslaget. Kommissionen har forsøgt at bakke op om Grækenlands initiativ ved at indkalde ansøgninger om støtte til yderligere projekter inden for dette område under AGIS-programmet om politisamarbejde og retligt samarbejde i kriminalsager.

Endvidere har Europols mandat siden den 1. januar 2002 været udvidet til også at omfatte ulovlig handel med menneskeorganer og menneskeligt væv. Europol er i øjeblikket i gang med at indhente oplysninger fra medlemsstaterne om situationen inden for EU.